Toeriste in wildtuin beseer na renoster, olifant stormIn twee aparte voorvalle die week in die Krugerwildtuin is ŉ vrou van Duitsland deur ŉ renosterkoei en ŉ man deur ŉ olifantkoei aangeval. Die vrou van Duitsland het beserings aan haar enkels, ribbes en kneusplekke aan haar lyf opgedoen nadat ŉ witrenosterkoei met ŉ kalf eergister ŉ groep toeriste aangeval het naby die Wolhuter-kamp in die suide van die wildtuin. William Mabasa, woordvoerder van die wildtuin, sê die renosterkoei het op die toeriste afgestorm na verskeie pogings van die veldwagters om haar te verjaag. Die toeriste het agter ŉ klip probeer wegkruip waarna die koei gestorm het en die vrou omgestamp het. Die veldwagters het op die renosters geskiet en die koei is gekwes maar kon steeds daarin slaag om weg te kom. ŉ Dokter van Skukuza het die vrou op die toneel behandel waarna sy per helikopter na ŉ hospitaal vervoer is vir verdere behandeling. In nog ŉ voorval is ŉ man beseer naby die Berg-en-Dal-ruskamp nadat ‘n olifantkoei sy motor gestorm en omgekeer het. Mabasa sê die man het beserings aan sy knieë opgedoen terwyl hy uit die motor ontsnap het en hy is deur ŉ dokter in die wildtuin behandel.